trillebør
Trillebør, hjulbør, bør, lille vogn med ét hjul, to ben og to håndtag. Trillebøre blev tidligere lavet af træ, men fremstilles i dag især med et rørstel i stål, gummihjul samt lad (normalt 60-120 l) i galvaniseret stål. De anvendes i bl.a. håndværk, byggeri, gartneri og landbrug. Trillebøren er opfundet i Kina, formentlig i 200-t. f.Kr., til transport af militære forsyninger. Den optræder i Europa fra begyndelsen af 1200-t., i Danmark fra omkring 1300. Fra vikingetiden kendes bærebøren, der nærmest så ud som en båre.